**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2008 թվականի**

**հունվարի 10-ի**  **N 113-Ն** **որոշման մեջ փոփոխություն և լրացում կատարելու մասին» ՀՀ կառավարության որոշման**

**Անհրաժեշտությունը.**

**ՀՀ կառավարության** 2008 թվականի հունվարի 10-ի **«Ճանապարհային գծանշմանը ներկայացվող պահանջները, դրա կիրառման կանոնները, ճանապարհային ցանկապատներին ներկայացվող պահանջները, դրանց կիրառման և տեղակայման կանոնները, ուղղորդ սարքվածքներին ներկայացվող պահանջները, դրանց կիրառման և տեղակայման կանոնները և արհեստական անհարթություններին ներկայացվող պահանջները և դրանց կիրառման կանոնները հաստատելու մասին»** N 113-Ն **որոշման 70-րդ կետով սահմանված են՝** երթուղով երթևեկող ընդհանուր օգտագործման տրանսպորտային միջոցների կանգառի կետերը, ինչպես նաև 5.18` «Թեթև մարդատար տաքսիների կայանման տեղ» նշանի առկայության դեպքում` թեթև մարդատար-տաքսի ավտոմոբիլների կայանման տեղերը նշելու համար կիրառել [1.17 (կարմիր բեկյալ գիծ) գծանշումը](https://www.irtek.am/views/act.aspx?aid=150149):  Որոշման գործողության պահից, անցած տարիների փորձը, ինչպես նաև քաղաքացիներից ստացված բազմաթիվ բողոքները, դժգոհությունները և ահազանգերը վկայում են այն մասին, որ կարմիր գույնի գետնանշումը, բավարար տեսանելի և ընկալելի չէ ճանապարհային երթևեկության մասնակիցների կողմից և ճանապարհային անվտանգության ապահովման ու բարելավման առումով: Բացի դրանից, միջազգային փորձի ուսումնասիրությունից ելնելով, նպատակահարմար է համարվում, որպեսզի ներդրվի նոր գծանշում, ինչը կբարձրացնի չկարգավորվող խաչմերուկներին մոտեցող տրանսպորտային միջոցների վարորդների զգոնությունը և հետիոտնի երթևեկության անվտանգությունը։ Ակնկալվում է, որ առաջարկվող դեղին գույնի գետնանշման կիրառումը հնարավորություն կընձեռի այն տեսանելի և ընկալելի դարձնել ճանապարհային երթևեկության մասնակիցների համար, այն, ինչպես նաև նոր գծանշման կիրառումը որոշակիորեն կնպաստի ճանապարհային անվտանգության կարգավորմանը, ինչից էլ բխում է որոշման ընդունման անհրաժեշտությունը:

Նախագիծը մշակվել է Երևանի քաղաքապետարանի կողմից:

Հաշվի առնելով, որ ՀՀ կառավարությունը 2022 թվականից «Ճանապարհային երթևեկության անվտանգության ապահովում և ճանապարհատրանսպորտային պատահարների կանխարգելում» ծրագրի իրականացումը պատվիրակել է Երևանի քաղաքապետին՝ ներկայացված որոշման նախագիծը նպատակ է հետապնդում Երևան քաղաքում մասնակիորեն բարելավելու ճանապարհային երթևեկության անվտանգության ապահովման վիճակը և որոշակիորեն նպաստելու ճանապարհափողոցային ցանցի տվյալ հատվածներում՝ ճանապարհային երթևեկության մասնակիցների կողմնորոշվելու մատչելիության բարձրացմանը:

**Լրացուցիչ ֆինանսական միջոցների անհրաժեշտությունը, պետական բյուջեի եկամուտներում և ծախսերում սպասվելիք փոփոխությունները**: Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

**Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք:** Նախագծի ընդունումն առաջացնում է **ՀՀ կառավարության 28.06.2008թ. N 955-Ն «Հայաստանի Հանրապետության ճանապարհային երթևեկության կանոնները և տրանսպորտային միջոցների շահագործումն արգելող անսարքությունների և պայմանների ցանկը հաստատելու մասին» որոշման մեջ փոփոխություն կատարելու** անհրաժեշտություն:

**Ռազմավարական փաստաթղթերի հետ նախագծի կապի մասին:** Նախագիծն անմիջականորեն կապակցված է «Երևան քաղաքում տեղական ինքնակառավարման մասին» օրենքի հետ, համաձայն որի՝ Երևանի քաղաքապետը տրանսպորտի բնագավառում իրականացնում է պատվիրակված լիազորություններ՝ Երևանի տարածքում ճանապարհային երթևեկության կարգավորումը ճանապարհային գծանշումների, ինչպես նաև երթևեկության նշանների և լուսացույցների տեղադրման միջոցով: Հաշվի առնելով, որ ՀՀ կառավարության կողմից նշված լիազորությունները «Ճանապարհային երթևեկության անվտանգության ապահովում և ճանապարհատրանսպորտային պատահարների կանխարգելում» 2022 թվականի ծրագրերի իրականացման մասով պատվիրակել է Երևանի քաղաքապետին, անհրաժեշտություն է առաջանում բարձրացնելու երթևեկության կառավարելությունը, այդ առումով ներմուծելու կարգավորման նոր էլեմենտներ, ինչից էլ բխում է որոշման ընդունման անհրաժեշտությունը: